Diari Oficial de la Generalitat Valenciana


Sumari del DOGV 9463, del 04-11-2022 (2022/10138)

RESOLUCIÓ de 2 de novembre de 2022, del director general de Funció Pública, de delegació de competències en matèria d'acreditació de les persones que componen les Unitats de Resolució de Conflictes (URC) previstes en el Protocol de prevenció i actuació davant l'assetjament laboral en l'administració de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9463

Data del DOGV
:   04-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10299


Data del document
:   02-11-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 2 de novembre de 2022, del director general de Funció Pública, de delegació de competències en matèria d'acreditació de les persones que componen les Unitats de Resolució de Conflictes (URC) previstes en el Protocol de prevenció i actuació davant l'assetjament laboral en l'administració de la Generalitat. [2022/10997]  
  
De conformitat amb els acords aconseguits en les negociacions de la Mesa General de negociació del personal funcionari, estatutari i laboral de la Generalitat (MGN I) de 2016, es va elaborar el Protocol de prevenció i actuació davant l'assetjament laboral en l'administració de la Generalitat, que va ser aprovat en la reunió de la Comissió Sectorial de Seguretat i Salut en el Treball dels àmbits de Justícia, Administració Pública i Docent, de 4 d'octubre de 2017, i ratificat, posteriorment, per la Comissió Paritària de Seguretat i Salut en el Treball (COPASESA), en la reunió de 19 de desembre de 2017.  
Mitjançant Resolució conjunta, de 18 de gener de 2018, de la Direcció General de Funció Pública i de la Direcció de l'INVASSAT, es disposa la publicació del Protocol de prevenció i actuació davant l'assetjament laboral en l'administració de la Generalitat, que es publica en el DOGV de 30.01.2018.  
L'apartat 5 del Protocol identifica els òrgans o unitats competents que han d'intervindre davant les possibles situacions conflictives que puguen produir-s'hi. En el subapartat 5.1.1, es concreta la composició de les Unitats de Resolució de Conflictes (URC): una persona en representació de la Direcció General de Funció Pública, una altra en representació de la Sotssecretaria de la conselleria afectada o, si fa el cas, de l'òrgan competent en matèria de personal de l'organisme autònom, i dos representants nomenats per les organitzacions sindicals amb formació en la matèria. Així mateix, s'estableix que es designarà una persona suplent per cadascuna de les parts de la URC, en cas de ser necessari.  
  
Segons el citat apartat, les persones que componguen la URC seran acreditades per la Direcció General de Funció Pública, prèvia sol·licitud de la Sotssecretaria de la conselleria corresponent o òrgan competent en matèria de gestió de personal dels organismes autònoms.  
  
L'experiència dels anys de vigència de les URC ha evidenciat que, a vegades, les relacions de membres de les conselleries queden desactualitzades, i d'acord amb el que es preveu en el Protocol, és necessari recórrer a l'acreditació externa per la Direcció General de Funció Pública cada vegada que puga variar el personal designat.  
Amb la finalitat de simplificar el procés i dotar-lo de major agilitat i de propiciar, al mateix temps, una actualització més ràpida de les designacions, i de conformitat amb el que es disposa en l'article 63 de la Llei del Consell, i d'acord amb els articles 8 i 9 de la Llei 40/2015, d'1 d'octubre, de règim jurídic del sector públic, resolc:  
  
Primer  
Delegar en les sotssecretaries de les conselleries o òrgans competents en matèria de gestió de personal dels organismes autònoms, l'acreditació de les persones que es designen com a membres, titulars i suplents, de cada URC provincial, en representació de la seua conselleria o organisme autònom; sense perjudici de la funció de coordinació i la gestió de les Unitats de Resolució de Conflictes existents a les províncies d'Alacant, Castelló i València, que correspon a la Subdirecció General de la Inspecció General de Serveis i Millora de la Qualitat, en virtut del que s'estableix en l'article 21.2.h de l'Ordre 5/2021, de 19 de febrer, de la Conselleria de Justícia, Interior i Administració Pública, de desenvolupament del Decret 172/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública.  
  
  
Segon  
La present delegació d'atribucions podrà ser revocada en qualsevol moment per l'òrgan delegant, de conformitat amb el que s'estableix en l'article 9.6 de la Llei 40/2015, d'1 d'octubre, de règim jurídic del sector públic, així com en l'article 63.5 de la Llei del Consell.  
  
La delegació de competències efectuada en virtut de la present resolució s'entén sense perjudici que, en qualsevol moment, la persona titular de la Direcció General de Funció Pública puga reclamar l'exercici de l'atribució delegada, en els termes i amb els requisits establits en l'article 10 de la Llei 40/2015, d'1 d'octubre.  
  
Tercer  
En les resolucions, actes o documents que s'adopten per aquesta delegació es farà constar l'autoritat de procedència, i es consideraran dictats per l'òrgan delegant.  
  
Quart  
Les acreditacions realitzades sobre la base d'aquesta delegació hauran de ser comunicades a les persones designades en representació de la Direcció General de Funció Pública per a cadascuna de les tres URC provincials.  
  
Cinqué  
La present resolució farà efecte des de l'endemà de la publicació en el Diari Oficial de la Generalitat Valenciana.  
  
Contra el present acte, que esgota la via administrativa, les persones interessades podran interposar recurs contenciós administratiu en el termini de dos mesos, a comptar des de l'endemà de la seua publicació, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10.1.a i 46.1 de la Llei de la jurisdicció contenciosa administrativa; o bé, potestativament, recurs de reposició davant aquest mateix òrgan, en el termini d'un mes, computat en els termes ja exposats, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjudici que els interessats puguen interposar qualsevol altre que estimen escaient.  
  
València, 2 de novembre de 2022.- El director general de Funció Pública: David Alfonso Jarque.